b'\n_START_ARTICLE_\nPatrick Mtiliga\n_START_SECTION_\nKlupska karijera\n_START_PARAGRAPH_\nPatrick Mtiliga je ro\xc4\x91en u Kopenhagenu od majke Dankinje i oca Tanzanijca. Nogomet je najprije po\xc4\x8deo igrati u juniorskoj a kasnije i seniorskoj mom\xc4\x8dadi Boldklubbena 1893. Tamo je bio na pozicijama napada\xc4\x8da i polu\xc5\xa1pice. Nakon 13 prvenstvenih utakmica, transferiran je u nizozemski Feyenoord Rotterdam._NEWLINE_Rotterdamski klub ga je odmah nakon dovo\xc4\x91enja poslao na posudbu drugoliga\xc5\xa1u Excelsioru na neodre\xc4\x91eno razdoblje. U klubu je Mtiliga brzo izborio mjesto u prvom sastavu. S klubom se 2002. kvalificirao u prvu ligu da bi sezonu potom Excelsior ponovo ispao u ni\xc5\xbei rang. U klubu je igrao \xc4\x8detiri i pol sezone da bi ga Feyenoord 2004. godine povukao natrag k sebi._NEWLINE_U Feyenoordu se Mtiliga isto kao i u Excelsioru brzo izborio za startnu mom\xc4\x8dad ali se u sije\xc4\x8dnju 2005. te\xc5\xa1ko ozlijedio a sam oporavak je trajao godinu dana. Povratkom na terene, rotterdamski klub ga je odlu\xc4\x8dio ponovo poslati na posudbu ali je igra\xc4\x8d to odbio te je proveo ostatak sezone u B mom\xc4\x8dadi._NEWLINE_Tako Patrick Mtiliga u kolovozu 2006. odlazi u NAC Bredu s kojom je potpisao jednogodi\xc5\xa1nji ugovor uz mogu\xc4\x87nost njegovog produljenja. Nakon odli\xc4\x8dnog probnog razdoblja, NAC je u sije\xc4\x8dnju 2007. produljio igra\xc4\x8du ugovor na dvije i pol godine. U sezoni 2007./08. klub je iznenadio osvojiv\xc5\xa1i tre\xc4\x87e mjesto u prvenstvu dok je Mtiliga odigrao 30 od 34 prvenstvene utakmice._NEWLINE_Igra\xc4\x8d je postao jednim od najboljih lijevih bekova u nizozemskom prvenstvu te je u ljeto 2009. kada mu je istekao ugovor, pre\xc5\xa1ao u \xc5\xa1panjolsku M\xc3\xa1lagu. U susretu protiv madridskog Reala, portugalsko krilo Cristiano Ronaldo je laktom slomio Mtiligi nos zbog \xc4\x8dega je dobio crveni karton. Danskog igra\xc4\x8da to je udaljilo s terena tri tjedna. 30. lipnja 2011. Mtiligin ugovor s andaluzijskim klubom je istekao zbog \xc4\x8dega je napustio \xc5\xa0panjolsku i vratio se u Dansku._NEWLINE_4. kolovoza 2011. igra\xc4\x8d s Nordsj\xc3\xa6llandom potpisuje dvogodi\xc5\xa1nji ugovor. Iste sezone s klubom je osvojio dansko prvenstvo.\n_START_SECTION_\nReprezentativna karijera\n_START_PARAGRAPH_\nPatrick Mtiliga je nastupao za sve danske omladinske reprezentacije prije nego \xc5\xa1to je 2008. debitirao za seniorski sastav u utakmici protiv Walesa._NEWLINE_Izbornik Morten Olsen uveo ga je na popis reprezentativaca za Svjetsko prvenstvo u Ju\xc5\xbenoj Africi 2010. ali igra\xc4\x8d ondje nije odigrao niti jednu utakmicu. Svoj posljednji nastup u nacionalnom dresu, Mtiliga je ostvario 12. listopada 2012. u susretu protiv Bugarske._NEWLINE_Naime, \xc4\x8detiri dana poslije je uslijedila kvalifikacijska utakmica protiv Italije. Izbornik Olsen je u prvom sastavu dao prednost Simonu Poulsenu nego Mtiligi. Me\xc4\x91utim, kada je Poulsen imao problema s mi\xc5\xa1i\xc4\x87ima, Mtiliga je pozvan u reprezentaciju kao zamjena a on je to odbio budu\xc4\x87i da je ve\xc4\x87 prije bio odba\xc4\x8den u korist Poulsena. Zbog toga ga je Morten Olsen otpisao iz reprezentacije dok god je izbornik Danske. U zemlji je taj slu\xc4\x8daj nazvan "Mtiliga-gate".'